野軒歌
作者：張繼先
朝代：宋

paragraphs: 四海鯨魚不足釣，縱使上鈎吾不要。
三島神仙不足誇，長生不死數如麻。
驚人名譽不足恃，萬古英雄一場戲。
些些富貴不足欣，何如野軒卧閑雲。
洞然劫火纖芥盡，此時睡著都不聞。
野軒野軒在何處，宇宙茫茫無入路。
十千仙子浪中潜，百萬摶鵬地底度。
此一軒，實奇特，神不知，鬼不測。
東徹西，南徹北，中心一竅塵沙國。
塵沙國界有微塵，一一微塵一真人。
一一真人一真源，威儀隊仗數亦然。
時人若見野軒叟，正眼一覷皆奔走。
呵呵呵，千古萬古野軒歌。